Huiswerker vermoor glo vrou voor kindersArgieffoto: Kent Williamson ŉ Ma van Lonehill in Johannesburg is Woensdag glo voor haar twee kinders deur haar huiswerker vermoor en die kinders moes ure lank alleen met haar liggaam bly. Die Lonehill-inwonersverenigings het kort na 18:00 in ŉ verklaring gesê die voorval het vroeër die dag in ŉ veiligheidskompleks in Scealesweg plaasgevind. “Dit spyt ons om inwoners mee te deel dat ŉ volwasse vrou weens steekwonde gesterf het ná ŉ onderonsie met ŉ huiswerker. Die verdagte is geïdentifiseer en die polisie is op soek na die persoon,” lui die verklaring. Kapt. Makgowanyana Maja, polisiewoordvoerder, het Donderdag aan Maroela Media gesê die slagoffer is omstreeks 15:00 in haar huis vermoor. Die vrou se liggaam is omstreeks 18:00 gevind. “Dit is nog nie duidelik wat presies gebeur het nie. Die huiswerker word in verband met die voorval gesoek en ŉ volskaalse soektog is van stapel gestuur,” het Maja gesê. Nandi Mayathula-Khoza, LUR van die Gautengse departement van maatskaplike ontwikkeling, het haar skok oor die voorval uitgespreek en gesê die departement het ingegryp om die kinders, onderskeidelik vyf en nege jaar oud, by te staan ná die moord op hul ma deur die “ontevrede” huiswerker. “Die kinders het ná die moord ŉ hele paar uur alleen saam met hul ma se lyk deurgebring voordat hulp opgedaag het. Die departement het regdeur die aand gewerk om die erg getraumatiseerde kinders met hul pa en ander familielede te herenig,” het Mayathula-Khoza gesê. “Nadat die kinders van die toneel verwyder is, het hulle dadelik die nodige sielkundige ondersteuning ontvang. Ons het ook die provinsiale polisiekommissaris in kennis gestel om te verseker dat die polisebeamptes op die toneel kindervriendelike ondersoekprotokol toepas.” ŉ Forensiese patoloog van die departement van gesondheid het bygestaan om die vrou se liggaam te verwyder. Die oorledene se naam en ouderdom is nog nie bekend gemaak nie. Die polisie ondersoek ŉ saak van moord. Niemand is nog in verband met die voorval in hegtenis geneem nie. Maroela Media intussen verneem dat net een van die kinders saam met die vrou by die huis was. Haar liggaam is glo al teen 15:15 gekry.